Il-kumpanija Melita ħabbret li fil-ħames snin illi ġejjin se tkun qed tinvesti €60 miljun biex issaħħaħ is-servizzi tagħha fil-qasam tal-komunikazzjoni. Fis-snin 90 il-Melita kienet  l-ewwel kumpanija li f’Malta bdiet toffri is-servizz tat-televiżjoni bil-cable. Illum firxet is-servizzi tagħha, għal dawk tal-Internet, telefonija u mowbajl. F’ċerimonja qasira fi Pjazza San Ġorġ, u li għaliha attenda l-Prim Ministru Joseph Muscat, tħabbar li l-Melita se tibda toffri l-wi-fi b’xejn lill-100,000 klijent tagħha f’diversi pjazez f’għadd ta’ lokalitajiet. Il-Kap Eżekutiv tal-kumpanija, Andrei Torriani ħabbar li f’Novembru li għadda s-servizz tal-wi-fi b’xejn kien offrut lil 25,000 klijent, iżda issa dan se jkun offrut lil firxa akbar, grazzi wkoll għas-servizz wi-fi on the move. Qal li dan se jfisser li s-servizz b’xejn lill-klijenti kollha tal-kumpanija se jkun aċċessibbli f’diversi lokalitajiet, fosthom Tas-Sliema, Raħal Ġdid, Buġibba, Wied il-Għajn, Mellieħa, Birżebbuġa, il-Marsa u fi Triq ir-Repubblika u Triq Merkanti fil-Belt. Il-Prim Ministru Joseph Muscat qal li dan huwa pass importanti għall-pajjiż f’dik li hija teknoloġija tal-informatika. Dr Muscat qal li fi żmien tlieta jew erba’ snin, Malta se tkun l-ewwel pajjiż fl-Ewropa li toffri Internet b’xejn, kif imwiegħed fil-manifest elettorali.